Blazoen van Belsj Limburg

't Blazoen of 't waope van Belsj Limburg hernump 't waopesjild van 't aud 
hertigdóm Limburg, mèt daobie 'n hertsjild in de kleure van 't graafsjap Loeën
en e hert en zwaan es sjildhauwer.

 Heraldische ómsjrieving 
In zilver (wit) 'ne döbbelstertige liew van kael (roed), gekroend, geklauwdj en getóngdj van goud.
't Hertsjild is gedwarsbalkt van tieën stökke gael en kael.
't Sjild is getóp mèt 'n hertogemöts en rechs gehauwe door e hert van nateurlike kleur en links door 'n zwaan,
ouch van nateurlike kleur, met 'n kroen van goud omme nek. 't Gehiel weurt gezat op twie óngeraan gekruusde
eiketek van nateurlike kleur.

 Historie 
In 1837 zeen de waopes van de Belsje provincies vasgelag in 't Groetzegel vanne Belsje Staot.
Veur Limburg woor doe 't waope van 't aud hertigdóm Limburg gekoze. Det bleef ouch 't waope
veur Belsj Limburg nao de splitsing mèt Nederlands Limburg in 1839, óndanks 't feit
det 't gróndgebeed van Bèlsj Limburg óngevier euvereinkump mèt 't graafsjap Loeën en
gaar niks vandoon haw met 't hertigdóm Limburg.

In 't Groetzegel stuit 't waope ómsjreve es 'van zilver (wit) mèt ne liew van kael (roed),
mèt gesplete stert in sjuunskruus gezat, geklauwdj, getóngdj en gekroend van goud'.

't Dekreet van 21 december 1994 lag alle provincies en gemeinte in Belsj op
e waope en 'n vlag te keze. De provincies moste e waope keze det besting oet minstes
e waopesjild, 'n kroen en twie sjildhauwer.

In 1996 koos de provincieraod van Belsj Limburg e noew waope en vlag
volges de regels van 't dekreet. Ze hele 't aud waope van 't hertigdóm Limburg aan en
voogde de hertogemöts van 't hertigdóm Limburg toew. Es verwiezing nao 't graafsjap Loeën
kreeg de liew 'n hertsjild in de kleure van 't waope van Loeën. 't Hert verwies nao Hasselt,
de zwaan nao Tóngere en de eiketek nao 't volksleed.

Categorie:Belsj Limburg
Categorie:Heraldiek